Nóg 'n stukkie staat gekaap | Netwerk24
Die laaste weke was daar berigte in die media oor presies hoe sleg dit met die Kommissie vir Geslagsgelykheid (KGG) gaan. Kommissarisse is in 'n magstryd met mekaar gewikkel, beledig mekaar en word van wanadministrasie en geldverkwisting beskuldig.
Die kommissie is 'n instelling wat in die Grondwet beskerm word. Dit moet toesig hou oor die werk van die regering, die burgerlike samelewing en die private sektor om geslagsgelykheid te bevorder. Die omvang van die werk word in die Wet op die Kommissie vir Geslagsgelykheid omskryf. Een van die belangrikste vereistes is dat die kommissie onpartydig en onafhanklik moet wees. Die wet stel dit dat geen staatsorgaan of iemand wat vir die staat werk, die werk van die KGG mag beïnvloed nie.
Daar is 'n bepaalde ontwerpprobleem in die KGG. Die kommissarisse bepaal die agenda vir die werk wat gedoen moet word, maar die werk word uitgevoer deur die sekretariaat, wat bestaan uit verskillende afdelings soos regstoesig, openbare opvoeding en inligting, navorsing en menslike hulpbronne.